Bjørgen forbannet etter dopingutspill
Rasmus Damsgaard sa i forrige uke at han har tatt vare på dopingprøver fra mesterskapet i Val di Fiemme for to år siden. Dansken ønsker å teste prøvene på nytt, med ny teknologi i fremtiden. Damsgaard sa samtidig at han tror det sto dopede utøvere på pallen i ski-VM for to år siden. Nå reagerer Marit Bjørgen på utspillet: – Alle vi som stod på pallen i det mesterskapet blir anklaget. Det gjør meg forbannet og frustrert når han holder på med rene spekulasjoner, sier den norske langrennsdronningen ifølge svenske Expressen. Bjørgen føler at hun blir utpekt av FIS-legen, sammen med mange norske medaljører. Men også de svenske medaljevinnerne Charlotte Kalla og Ida Ingemarsdottir mener hun blir utsatt for urettferdig anklager. – Dette kaster en skygge over FIS. De skal kjempe for ren idrett, men nå skaper dopingsjefen deres spekulasjoner rundt noe det ikke finnes bevis for, fortsetter Bjørgen.Også Maiken Caspersen Falla reagerer på utspillene til FIS-mannen. – Man kjenner seg jo utpekt. Det er en mistenkeliggjøring som jeg mener er veldig urettferdig. Bare se på hvor mange dopingprøver jeg har gjennomført. Nå er jo Norge et av verdens reneste land, men jeg kjenner meg fortsatt utpekt, forklarer Falla. Kristin Størmer Steira, som var med på Norges stafettvinnende lag, tror ikke Rasmus Damsgaards påstander har substans. – Det blir for vagt og beviser jo ingenting. Jeg tenker ikke så mye på det, sier hun - men legger til at hun ikke kjenner seg mistenkeliggjort. – Vi har alltid vært klare over at slike saker kan gjenopptas, men dette er ingenting å bruke energi på. Det får vi ta når det finnes bevis for det, sier hun. De norske langrennsjentene er for tiden på høydeopphold i italienske Seiser Alm for å prikke inn formen mot VM. Mesterskapet begynner om bare åtte dager, og her kan du se hvordan du får med deg alt fra Falun.Johan Kaggestad, som jobbet tett mot langrennslandslaget før VM i Oslo i 2011, er ikke overrasket over Rasmus Damsgaards utspill. – Langrenn har lang vei å gå før de er på nivå med antidopingarbeidet i sykkel. De burde jo gjøre som sykkelsporten og ha et intensivt blodpass-system. Ser de hva de mener er irregulære avvik i blodpasset, blir disse utøverne fotfulgt, forklarer han overfor VG. Johan Kaggestad, som også er TV 2-kommentator i langrenn og sykling, mener langrennssporten har mye å gå på i arbeidet utenfor skiarenaen. – Hva synes du om at Damsgaard går ut med dette? – Det er kjempebra og helt strålende. Men jeg håper de gjør noe med dette. At de offentliggjør disse navnene og utestenger dem. Det nytter ikke å vite hvem de er, det er viktig at de blir fratatt det de har vunnet, sier Kaggestad.
Marit Bjørgen (34) er rasende etter at dopingsjefen i det internasjonale skiforbundet (FIS) påsto at flere medaljevinnere fra 2013-VM kan ha vært dopet.